Giovanni (18) sterf ná terugslag in hospitaal | Maroela Media
Giani Hendriks, Giovanni se pa, het die tragiese nuus aan Maroela Media bevestig.
Giani en sy vrou, Elize, moes verlede week die hartverskeurende nuus ontvang dat dokters niks meer vir hul tienerseun kon doen nie. Dit nadat Giovanni omtrent twee weke gelede in die hospitaal aan kos verstik en van die kos in sy lugweg en longe beland het. Dit het daartoe gelei dat sy hart gaan staan het.
Giovanni kon genadiglik bygebring word, maar sy brein het ná die voorval begin swel en dokters kon nie weer die swelling onder beheer bring nie. Giovanni was in die tyd aan 'n ventilator gekoppel en onder verdowing.
Maroela Media het vroeër berig Giovanni is in Maart in die hospitaal opgeneem nadat hy aanvanklik oor 'n seer keel gekla het en 'n uur later glad nie meer kon beweeg nie. Hy is met Guillain-Barré-sindroom gediagnoseer, die tweede keer in sy lewe dat hy dié sindroom opdoen. Die eerste keer was agt jaar gelede en hy het destyds ten volle herstel.
Hy het dié keer ook merkwaardig goed van die sindroom herstel en sou binnekort uit die hospitaal ontslaan geword het toe hy verstik het.